b'\n_START_ARTICLE_\nHipogej \xc4\xa6al-Saflieni\n_START_SECTION_\nPrva raven\n_START_PARAGRAPH_\nHipogej je zgrajen na treh ravneh. Prva raven, ki je najvi\xc5\xa1ja in le\xc5\xbei kak\xc5\xa1nih deset metrov pod sedanjo cesto, je zelo podobna grobnicam, ki so jih odkrili v Xemxiji na zahodni strani Zaliva svetega Pavla. Nekateri prostori so naravne jame, ki so jih kasneje umetno pove\xc4\x8dali. Videti je, da je prva raven najstarej\xc5\xa1a in da so drugo raven izkopali, potem ko so prostori na prvi ravni postali pretesni.\n_START_SECTION_\nDruga raven\n_START_PARAGRAPH_\nProstori na drugi ravni so izjemna mojstrovina prazgodovinskih kamnosekov. Najpomembnej\xc5\xa1i prostori na drugi ravni so glavna dvorana, sveti\xc5\xa1\xc4\x8de in prero\xc4\x8di\xc5\xa1\xc4\x8de.\n_START_SECTION_\nGlavna dvorana\n_START_PARAGRAPH_\nGlavna dvorana je pribli\xc5\xbeno okrogla in izklesana v \xc5\xbeivo skalo. V dvorani je ve\xc4\x8d trilitnih vhodov. Nekateri so slepi, drugi pa vodijo v sosednje prostore. Ve\xc4\x8dji del povr\xc5\xa1ine sten ima barvo izprane \xc3\xb3kre. V tem prostoru so na\xc5\xa1li ve\xc4\x8d kipov spe\xc4\x8dih gosp\xc3\xa1, ki so shranjene v Arheolo\xc5\xa1kem muzeju v Valletti.\n_START_SECTION_\nPrero\xc4\x8di\xc5\xa1\xc4\x8de\n_START_PARAGRAPH_\nPrero\xc4\x8di\xc5\xa1\xc4\x8de je pribli\xc5\xbeno pravokotno. Ena najmanj\xc5\xa1ih stranskih celic je nekaj izjemnega: mo\xc5\xa1ki glas v njej izredno odmeva, \xc5\xbeenski pa sploh ne. Celica ima dovr\xc5\xa1eno poslikan strop s spiralami iz rde\xc4\x8de \xc3\xb3kre in okroglimi mehur\xc4\x8dki.\n_START_SECTION_\nOkra\xc5\xa1ena soba\n_START_PARAGRAPH_\nIz prero\xc4\x8di\xc5\xa1\xc4\x8da je skozi grobo obklesano sobo prehod v naslednjo prostorno dvorano okrogle oblike z gladkimi, navznoter nagnjenimi stenami. Dvorana je bogato okra\xc5\xa1ena z geometri\xc4\x8dnimi vzorci. Na steni desno od vhoda je vklesan petrosomatoglif \xc4\x8dlove\xc5\xa1ke roke.\n_START_SECTION_\nKa\xc4\x8dja votlina\n_START_PARAGRAPH_\nNa drugi ravni je dva metra globoka jama, v kateri so verjetno \xc4\x8duvali ka\xc4\x8de ali zbirali milo\xc5\xa1\xc4\x8dino.\n_START_SECTION_\nSveti\xc5\xa1\xc4\x8de\n_START_PARAGRAPH_\nOsrednja to\xc4\x8dka tega prostora je lina, ki je uokvirjena s trilitom, trilit pa z dvema \xc5\xa1e ve\xc4\x8djima trilitoma.\n_START_SECTION_\nTretja raven\n_START_PARAGRAPH_\nNa najni\xc5\xbejem nadstropju hipogeja niso na\xc5\xa1li niti kosti niti vode. Vse ka\xc5\xbee, da so prostor uporabljali kot shrambo, verjetno za \xc5\xbeito.\n_START_SECTION_\nTurizem\n_START_PARAGRAPH_\nHipogej \xc4\xa6al-Saflieni je zelo priljubljena turisti\xc4\x8dna zanimivost. Zanj skrbi vladna ustanova Heritage Malta, ki obisk omejuje na samo 80 oseb dnevno. Priporo\xc4\x8dajo rezervacije vstopnic nekaj tednov pred na\xc4\x8drtovanim obiskom.\n_START_SECTION_\nSkrivnostne pripovedi\n_START_PARAGRAPH_\nLeta 1940 je hipogej obiskala uslu\xc5\xbebenka britanske ambasade, gospodi\xc4\x8dna Lois Jessup, in prepri\xc4\x8dala vodnika, da ji dovoli raziskati kvadratni meter veliko pogrebno ni\xc5\xa1o v najni\xc5\xbejem nadstropju hipogeja. Kasneje je pripovedovala, da je potem, ko se je prerinila skozi ozek prehod, pri\xc5\xa1la v velik prostor. Stala je na robu jame s strmimi stenami, katere dna se ni videlo. Na drugi strani jame je bila majhna kamnita polica z odprtino v steni. V odprtini je bilo mnogo ljudem podobnih bitij, pora\xc5\xa1\xc4\x8denih z belo dlako, ki so posku\xc5\xa1ala priti iz odprtine. Proti njej so dvigovala svoje roke, potem pa je skozi jamo zapihalo, da ji je sunek vetra ugasnil sve\xc4\x8do, njo pa je nekaj oplazilo. Ko je ponovno obiskala hipogej, so ji povedali, da vodnik z njenega prvega obiska nikoli ni bil zaposlen pri njih._NEWLINE_Kmalu zatem je hipogej obiskala skupina \xc5\xa1olarjev in njihova u\xc4\x8diteljica. Vstopili so v isto pogrebno sobo, potem pa se je nanje podrl strop. Star\xc5\xa1i otrok so kasneje trdili, da so ve\xc4\x8d tednov sli\xc5\xa1ali njihove klice, ki so prihajali iz podzemlja na razli\xc4\x8dnih krajih po otoku.'